  Наталья Тетерина Туннэ, 5-тӥ тулыспалэ, Ижкарын «Удмурт Кенеш» мер огазеяськонлэн ёросъёсысь ёзэтъёсызлэн кивалтӥсьёсыз ортчем арлы йылпумъянъёс лэсьтыны люкаськизы. Кенешчиослы вазиськоназ огазеяськонлэн тӧроез Татьяна Ишматова интыосын Удмурт кыллэсь дунневыл нуналзэ пусъёнэз радъямзы понна тау кариз. Озьы ик со огазеяськонлэн нимыныз ортчытӥськись вань ужрадъёс сярысь ивортодэтэз вотэсъёсын шаплы вӧлмытоно шуыса пусйиз. Ёросысьтызы удмуртлыкен герӟаськем лэчыт ужпумъёссы сярысь журналистъёслы «Удмурт Кенешлэн»Дэбес ёросысь ёзэтэзлэн кивалтӥсез Марина Ершова вераз. Солэн кылъёсызъя, котькытын сямен ик, али тужгес но сюлэмшугъяськытӥсез – со пиналъёслэн ӟучомемзы. Та югдурен Марина Ершова матысь тодмо, малы ке шуоно ачиз Зар-Медло школаын удмурт кылъя но литературая дышетӥсь луыса ужа. Нылпиослы анай кылынызы вераськыны мылкыд пыӵатон понна «Удмурт Кенешлэн» ёрос ёзэтэзлэн кивалтӥсез выль амалъёс утча. «Удмурт Кенешен» ми малпаськом вал туж бадӟым ужрад ортчытыны «Билингва» центрен. <…> Малы со малпанмы милям кылдӥз? Нырысь ик, анай-атайёслэсь сюлэмзэс бугыртон понна, мед удмурт кыл пала берытскозы шуыса Марина Ершова, «Удмурт Кенешлэн» Дэбес ёросысь ёзэтэзлэн кивалтӥсезЖаляса верано, «Билингва» центрысь ӧнерчиос Дэбес ёросэ ортчем арын потаны ӧз быгатэ, но та ӧрын ужез Марина Ершова азьланьтыны малпа но таяз арын кыккылолыкъя ӵектосъя ужасьёс доразы вуылыны быгатозы шуыса оске. Шугъяськонъёс сяна, удмуртлыкен герӟаськем ужъёсын вормонъёс но вань, пусъе Дэбес ёросысь ёзэтлэн кивалтӥсез. Одӥгез сыӵе пусйымон азинлыксы — Анай кыллэн калыккуспо нуналэзлы сӥзем «Удмурт кылмылы ум луэ мурт» ужрад. Со ёросын кема аръёс ӵоже 21-тӥ тулыспалэ радъяське. Та ужрад нырысь ик школаын дышетскись пиналъёслы малпамын вал. Со улсын дышетсконниосын визь сынанъёс, эктонъёс, кырӟанъёс но шулдыръяськонъёс ортчо. Нош туэ Анай кыллэн нуналэзлы тупатэм ужрадэз ӧжытак воштыны малпазы. Котькуд поселениысь быдэн одӥг сыӵе наж-наж удмурт шӧмо номер дасяса, бадӟым удмурт шӧмо концерт малпаськомы 21-тӥ тулыспалэ ортчытыны ёрос клубын Дэбесын. Ваньзы, кин удмурт кылэз гажа но яратэ, мед отчы лыктозы, мед шутэтскозы, мед шумпотыса кошкозы Марина Ершова, «Удмурт Кенешлэн» Дэбес ёросысь ёзэтэзлэн кивалтӥсезСьӧлта ёросысь «Удмурт Кенешлэн» ёзэтэзлэн но ушъяськымон ужрадъёсыз вань. Со сярысь журналистъёслы ёзэтлэн кивалтӥсез Нина Келарева вераз. Милям туж тунсыко удмурт лулчеберетлы сӥзем нуналъёс, соин милям ушъяськеммы луэ. Кыкетӥ арзэ ми туж тунсыко но шулдыр ортчытӥськом «Кырӟась семья но кырӟась кузпалъёс» фестивалез. Со милям быдэс ёрос конкурс луиз ни Нина Келарева, «Удмурт Кенешлэн» Сьӧлта ёросысь ёзэтэзлэн кивалтӥсезОзьы ик Сьӧлта ёросын муниципал кылдытэтъёс понна нимысьтыз ужрадъёс ортчо, отын котькуд поселение удмуртлык бордын ужамзэ возьматыны быгатэ. Со сяна, «Удмурт Кенешлэн» ёзэтэз ӵектосъёсын ужаны кутскиз. Туннэ нуналлы грант вормонъёс ӧй вал на, но туэ проектъёсын ужез одно ик азьланьтомы, шуиз Нина Келарева. Солэн кылъёсызъя, сюлэмшугъяськытӥсь ужпумъёс но ёросын тырмыт. Тросэзлэн сямен ик, одӥгез валтӥсез соос пӧлысь — удмурт кылэз школаосын дышетон. Сьӧлта ёрос – со ӟучомем ёрос, но 4 школаын милям удмурт кыл дышето предмет амалъя, кык школаын милям удмурт кыл дышетӥське факультатив амалъя, соин ик кылмес утьыны тыршиськом. Милям ӧрмы удмурт кылэз вераськон сярысь утён ӧвӧл, ӵапак удмурт кыллы гажан пыӵатон ласянь Нина Келарева, «Удмурт Кенешлэн» Сьӧлта ёросысь ёзэтэзлэн кивалтӥсезТросэзлэн кенешчислэн удмурт кылэз дышетон пумысен юанъёссы кылдо бере, огазеяськонлэн пумиськоназ Удмуртиысь Дышетонъя но тодосъя министерствоысь ӧнерчиез Валентина Корепановаез ӧтизы. Солэн кылъёсызъя, 2018-тӥ арысен анай кылэз котькуд нылпи дышетыны кулэ. Кыӵе кыл со луоз, анай-атайёс быръё. Туэ дышетскон арын удмурт кылэз предмет чотын 18 сюрслэсь тросгес пиналъёс дышето. Кылем арез чакласа, со 700-лы тросгес. Но ӧжытгес луизы факультатив чотын дышетӥсьёс Валентина Корепанова, Удмуртиысь Дышетонъя но тодосъя министерствоысь ӧнерчиӦнерчи пусйиз, туннэ удмурт кылэз дышетыны луонлыкъёс вань - дышетон программаос федерал реестре пыртэмын. Озьыен, удмурт кылъя дышетӥсьёс со программаосъя ужаны быгато. Тодэ вайытом, 2018-тӥ арлэн пумаз покчи классъёслы удмурт кылъя учебникъёс федерал лыдметэ пыризы. Шор но бадӟым классъёслы учебникъёс туннэ нуналлы эскеронъёсты ӧз ортче на.   Ватсалом, кылем арын толсуре «Удмурт Кенеш» огазеяськонлэн исполкомезлэн кенешоназ 2019-тӥ арлы чаклам ужрадъёс сярысь вераськизы. Соос пӧлын Геннадий Корепанов-Камскийлэсь котырес лыдпуссэ пусъён, «Герд лыдӟонъёсты» но «Бадӟым удмурт диктантэз» радъян, палэнысь удмуртъёсын ужан но мукетыз.  Тегъёс: Дышетон УдмуртКенеш пиналъёс школаос удмуртъёс Мерлык удмурткыл Дышетонъянотодосъяминистерство удмуртлык  